**ระเบียบคณะกรรมการสิทธิมนุษยชนแห่งชาติ**

ว่าด้วยหลักเกณฑ์ วิธีการ และเงื่อนไขการจดแจ้ง การรับจดแจ้ง และการเลือกกันเอง

ขององค์กรเอกชนด้านสิทธิมนุษยชนและสภาวิชาชีพ

พ.ศ. ๒๕๖๑ และที่แก้ไขเพิ่มเติม

โดยที่เป็นการสมควรกำหนดให้มีระเบียบคณะกรรมการสิทธิมนุษยชนแห่งชาติว่าด้วยหลักเกณฑ์วิธีการ และเงื่อนไขการจดแจ้ง การรับจดแจ้ง และการเลือกกันเองขององค์กรเอกชนด้านสิทธิมนุษยชนและสภาวิชาชีพ

อาศัยอำนาจตามความในมาตรา ๑๑ และมาตรา ๖๑ (๑) แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติจึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยหลักเกณฑ์ วิธีการ และเงื่อนไขการจดแจ้ง การรับจดแจ้ง และการเลือกกันเองขององค์กรเอกชนด้านสิทธิมนุษยชนและสภาวิชาชีพ พ.ศ. ๒๕๖๑”

ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกระเบียบคณะกรรมการสิทธิมนุษยชนแห่งชาติ ว่าด้วยหลักเกณฑ์และวิธีการรับรององค์การเอกชนด้านสิทธิมนุษยชน พ.ศ. ๒๕๔๘

ข้อ ๔ ในระเบียบนี้

“คณะกรรมการ” หมายความว่า คณะกรรมการสิทธิมนุษยชนแห่งชาติ

“เลขาธิการ” หมายความว่า เลขาธิการคณะกรรมการสิทธิมนุษยชนแห่งชาติ

“สำนักงาน” หมายความว่า สำนักงานคณะกรรมการสิทธิมนุษยชนแห่งชาติ

“องค์กรเอกชน” หมายความว่า องค์กรเอกชนด้านสิทธิมนุษยชน

“สภาวิชาชีพ”[[2]](#footnote-2) หมายความว่า สภาวิชาชีพทางการแพทย์และสาธารณสุข และสภาวิชาชีพสื่อมวลชนที่จัดตั้งขึ้นตามกฎหมายไทย

“คำขอ” หมายความว่า คำขอรับการจดแจ้งเป็นองค์กรเอกชนด้านสิทธิมนุษยชนและ
สภาวิชาชีพ

ข้อ ๕ ให้ประธานกรรมการสิทธิมนุษยชนแห่งชาติรักษาการตามระเบียบนี้

ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการสิทธิมนุษยชนแห่งชาติ
เป็นผู้วินิจฉัยชี้ขาด

หมวด ๑

การจดแจ้งและการรับจดแจ้ง

เป็นองค์กรเอกชนและสภาวิชาชีพ

ส่วนที่ ๑

การยื่นคำขอ

ข้อ ๖ องค์กรเอกชนหรือสภาวิชาชีพใดที่มีความประสงค์จะขอให้สำนักงานรับจดแจ้ง
ตามมาตรา ๑๑ วรรคสาม แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ ต้องยื่นคำขอตามหลักเกณฑ์ วิธีการและเงื่อนไขที่กำหนดไว้ในระเบียบนี้

ข้อ ๗[[3]](#footnote-3) องค์กรเอกชนที่ประสงค์จะขอให้สำนักงานรับจดแจ้งตามข้อ ๖ ต้องมีคุณสมบัติและ
ไม่มีลักษณะต้องห้าม ดังต่อไปนี้

(๑) เป็นองค์กรเอกชนที่จัดตั้งขึ้นตามกฎหมายไทย

(๒) มีวัตถุประสงค์และการดำเนินการเกี่ยวข้องโดยตรงกับการส่งเสริมหรือคุ้มครองสิทธิมนุษยชน

(๓) มีการดำเนินการอย่างต่อเนื่องเป็นระยะเวลาไม่น้อยกว่าสองปีนับแต่วันที่จัดตั้ง และมีผลการดำเนินงานเป็นที่ประจักษ์

(๔) ไม่มีวัตถุประสงค์ในทางการเมือง หรือแสวงหากำไรจากการดำเนินการ

ในการขอจดแจ้งตามวรรคหนึ่ง ให้ยื่นคำขอพร้อมเอกสารหลักฐาน ดังต่อไปนี้

(๑) หนังสือรับรองหรือหนังสือสำคัญแสดงการจัดตั้ง

(๒) สำเนาข้อบังคับหรือระเบียบขององค์กรที่ระบุวัตถุประสงค์ และโครงสร้างขององค์กร

(๓) หลักฐานแสดงการแต่งตั้งกรรมการขององค์กร

(๔) รายงานผลการดำเนินการตามวัตถุประสงค์ที่เกี่ยวข้องโดยตรงกับการส่งเสริมหรือคุ้มครอง
สิทธิมนุษยชนเป็นระยะเวลาไม่น้อยกว่าสองปีนับแต่วันที่จัดตั้ง

ข้อ ๘[[4]](#footnote-4) สภาวิชาชีพที่ประสงค์จะขอให้สำนักงานรับจดแจ้งตามข้อ ๖ ต้องยื่นคำขอโดยผู้มีอำนาจทำการแทนสภาวิชาชีพที่จัดตั้งขึ้นตามกฎหมายไทย

ในการขอจดแจ้งตามวรรคหนึ่ง ให้ยื่นคำขอพร้อมเอกสารหลักฐาน ดังต่อไปนี้

(๑) หลักฐานการเป็นสภาวิชาชีพตามกฎหมายไทย

(๒) สำเนาหนังสือรับรองหรือคำสั่งแต่งตั้งเป็นผู้มีอำนาจทำการแทนสภาวิชาชีพ

(๓) หลักฐานการให้ความเห็นชอบในการยื่นคำขอจดแจ้งสภาวิชาชีพ

ข้อ ๙[[5]](#footnote-5) คำขอให้ทำตามแบบที่สำนักงานกำหนด โดยยื่น ณ สำนักงาน หรือสถานที่ที่สำนักงานกำหนด หรือส่งทางไปรษณีย์ลงทะเบียนตอบรับ หรือยื่นทางเว็บไซต์สำนักงาน หรือวิธีอื่นใดตามที่สำนักงานกำหนด

ให้สำนักงานออกใบรับคำขอให้แก่องค์กรเอกชนหรือสภาวิชาชีพผู้ยื่นคำขอไว้เป็นหลักฐานภายในสามวันทำการนับแต่วันที่ได้รับคำขอ

ส่วนที่ ๒

การรับจดแจ้ง การเปลี่ยนแปลง

การยกเลิก และการต่ออายุการจดแจ้ง

ข้อ ๑๐ ให้สำนักงานตรวจสอบคำขอ เอกสาร หลักฐาน เบื้องต้น ภายในเจ็ดวันทำการนับแต่วันที่ได้รับคำขอ หากมีข้อบกพร่องในสาระสำคัญหรือเอกสารหลักฐานไม่ครบถ้วน ให้ผู้ยื่นคำขอดำเนินการแก้ไขให้แล้วเสร็จภายในสิบห้าวันนับแต่วันที่ได้รับแจ้ง ถ้าองค์กรเอกชนหรือสภาวิชาชีพนั้น
ไม่ดำเนินการภายในระยะเวลาดังกล่าว ให้สำนักงานพิจารณาไม่รับคำขอ แล้วแจ้งให้องค์กรเอกชนหรือสภาวิชาชีพนั้นทราบภายในเจ็ดวันทำการ ทั้งนี้ การพิจารณาไม่รับคำขอไม่ตัดสิทธิองค์กรเอกชนหรือสภาวิชาชีพที่จะยื่นคำขอใหม่

ให้สำนักงานพิจารณาคำขอให้แล้วเสร็จภายในสามสิบวันนับแต่วันที่ได้รับคำขอหรือวันที่
ได้รับเอกสารที่ได้มีการแก้ไขตามวรรคหนึ่ง แล้วแต่กรณี

ในการพิจารณาตามวรรคสอง สำนักงานอาจขอให้ผู้แทนองค์กรเอกชนหรือสภาวิชาชีพ
มาให้ถ้อยคำหรือชี้แจงเพิ่มเติมเกี่ยวกับเอกสารหลักฐานหรือผลการดำเนินการขององค์กร หรือขอความเห็นจากผู้ทรงคุณวุฒิที่ได้รับขึ้นทะเบียนตามระเบียบว่าด้วยการนั้นก็ได้

ข้อ ๑๑ เมื่อสำนักงานพิจารณารับจดแจ้งองค์กรเอกชนหรือสภาวิชาชีพใด ให้ประกาศการรับจดแจ้งแล้วแจ้งให้องค์กรเอกชนหรือสภาวิชาชีพนั้นทราบภายในเจ็ดวันทำการนับแต่วันที่รับจดแจ้ง พร้อมปิดประกาศรับการจดแจ้งไว้ ณ สำนักงาน และเผยแพร่ให้ประชาชนทราบเป็นการทั่วไป

ในกรณีที่สำนักงานไม่รับจดแจ้งองค์กรเอกชนหรือสภาวิชาชีพใด ให้แจ้งเรื่องพร้อมด้วยเหตุผล
ให้องค์กรเอกชนหรือสภาวิชาชีพนั้นทราบภายในเจ็ดวันทำการนับแต่วันที่ไม่รับจดแจ้ง พร้อมทั้งแจ้งสิทธิในการอุทธรณ์ด้วย

ข้อ ๑๒ องค์กรเอกชนที่ได้รับจดแจ้ง ถ้ามีการเปลี่ยนแปลงตราสารหรือข้อบังคับเกี่ยวกับวัตถุประสงค์ขององค์กร ต้องแจ้งการเปลี่ยนแปลงให้สำนักงานทราบภายในสามสิบวันนับแต่วันที่
มีการเปลี่ยนแปลง

ข้อ ๑๓[[6]](#footnote-6) องค์กรเอกชนหรือสภาวิชาชีพใดที่มีความประสงค์ขอยกเลิกการจดแจ้ง ให้ยื่นคำขอต่อสำนักงาน โดยนำวิธีการตามข้อ ๙ วรรคหนึ่ง มาใช้บังคับโดยอนุโลม และให้ถือว่าการยกเลิกการจดแจ้งมีผลตั้งแต่วันที่สำนักงานได้รับแจ้งความประสงค์

ข้อ ๑๔ ภายใต้บังคับข้อ ๗ และข้อ ๘ การจดแจ้งองค์กรเอกชนและสภาวิชาชีพให้มีอายุ
คราวละห้าปี นับแต่วันที่ได้รับการจดแจ้ง

ก่อนวันครบกำหนดอายุการจดแจ้งไม่น้อยกว่าหกสิบวันแต่ไม่เกินเก้าสิบวัน ให้องค์กรเอกชนหรือสภาวิชาชีพที่มีความประสงค์ต่ออายุการจดแจ้งยื่นคำขอต่อสำนักงาน โดยนำวิธีการตามข้อ ๙ วรรคหนึ่ง
มาใช้บังคับโดยอนุโลม ทั้งนี้ ในส่วนขององค์กรเอกชนให้ยื่นผลการดำเนินการตามวัตถุประสงค์
ที่เกี่ยวข้องกับการส่งเสริมหรือคุ้มครองสิทธิมนุษยชนที่ผ่านมาต่อสำนักงานเพื่อพิจารณาด้วย[[7]](#footnote-7)

ให้สำนักงานแจ้งผลการพิจารณาตามวรรคสองให้องค์กรเอกชนหรือสภาวิชาชีพทราบ และให้มีอายุการจดแจ้งอีกคราวละห้าปีนับแต่วันครบอายุการจดแจ้งหรือต่ออายุการจดแจ้ง แล้วแต่กรณี
ในกรณีไม่ต่ออายุการจดแจ้งให้นำความในข้อ ๑๑ วรรคสอง มาใช้บังคับโดยอนุโลม

หมวด ๒

การเพิกถอนการจดแจ้ง

ข้อ ๑๕ องค์กรเอกชนที่ได้รับการจดแจ้ง อาจถูกเพิกถอนการจดแจ้งได้ด้วยเหตุใดเหตุหนึ่ง ดังต่อไปนี้

(๑) ความเป็นองค์กรที่จัดตั้งโดยบทบัญญัติของกฎหมายไทยสิ้นสุดลง

(๒) ไม่ดำเนินการตามวัตถุประสงค์ตามข้อ ๗ วรรคหนึ่ง (๒) เป็นเวลาติดต่อกันเกินกว่าหนึ่งปี

(๓) กระทำการอันเป็นปฏิปักษ์ต่อวัตถุประสงค์ขององค์กรเอกชนนั้น

(๔) ไม่แจ้งการเปลี่ยนแปลงตราสารหรือข้อบังคับเกี่ยวกับวัตถุประสงค์ขององค์กรเอกชน
ให้สำนักงานทราบภายในเวลาที่กำหนดตามข้อ ๑๒ โดยไม่มีเหตุสมควร

(๕) ขาดคุณสมบัติหรือมีลักษณะต้องห้ามตามข้อ ๗

ข้อ ๑๖ สภาวิชาชีพใดที่กฎหมายจัดตั้งถูกยกเลิก ให้สำนักงานเพิกถอนการจดแจ้งสภาวิชาชีพนั้น

 ข้อ ๑๗ ผู้ใดทราบเหตุตามข้อ ๑๕ หรือข้อ ๑๖ อาจแจ้งเป็นหนังสือต่อสำนักงานเพื่อขอให้เพิกถอน
การจดแจ้ง

ข้อ ๑๘ เมื่อปรากฏเหตุตามข้อ ๑๕ ข้อ ๑๖ หรือมีผู้แจ้งตามข้อ ๑๗ ให้สำนักงานมีอำนาจตรวจสอบข้อเท็จจริงและเพิกถอนการจดแจ้งองค์กรเอกชนหรือสภาวิชาชีพได้

ในกรณีที่สำนักงานมีคำสั่งให้เพิกถอนการจดแจ้ง ให้แจ้งผลการเพิกถอนการจดแจ้งต่อองค์กรเอกชนหรือสภาวิชาชีพนั้นพร้อมทั้งแจ้งสิทธิในการอุทธรณ์ด้วย และปิดประกาศไว้ ณ สำนักงาน และเผยแพร่ให้ประชาชนทราบเป็นการทั่วไป โดยให้มีผลตั้งแต่วันที่ประกาศ

ให้สำนักงานรายงานการเพิกถอนการจดแจ้งองค์กรเอกชนหรือสภาวิชาชีพให้คณะกรรมการ
ทราบโดยเร็ว ทั้งนี้ กรณีที่มีการแจ้งตามข้อ ๑๗ ให้สำนักงานแจ้งผลให้ผู้แจ้งทราบด้วย

หมวด ๓

การอุทธรณ์

ข้อ ๑๙ องค์กรเอกชนหรือสภาวิชาชีพที่ไม่เห็นด้วยกับการไม่รับจดแจ้งตามข้อ ๑๑ วรรคสอง หรือไม่เห็นด้วยกับคำสั่งเพิกถอนการจดแจ้งตามข้อ ๑๘ วรรคสอง มีสิทธิอุทธรณ์ต่อคณะกรรมการ
ภายในสามสิบวันนับแต่วันที่ได้รับแจ้ง

วรรคสอง[[8]](#footnote-8)

ข้อ ๒๐[[9]](#footnote-9) การอุทธรณ์ให้นำวิธีการตามข้อ ๙ วรรคหนึ่ง มาใช้บังคับโดยอนุโลม โดยผู้อุทธรณ์อาจ
ส่งหลักฐานที่เป็นประโยชน์ต่อการพิจารณามาพร้อมกับคำอุทธรณ์ด้วยก็ได้ ทั้งนี้ กรณีมีการมอบอำนาจ
ให้อุทธรณ์ให้แนบหนังสือมอบอำนาจพร้อมกับคำอุทธรณ์ด้วย

ข้อ ๒๑ ให้สำนักงานตรวจคำอุทธรณ์ว่าครบถ้วนตามข้อ ๒๐ หรือไม่ หากเห็นว่าครบถ้วน
ให้เสนอคณะกรรมการพิจารณาภายในสามสิบวันนับแต่วันที่ได้รับคำอุทธรณ์

ในกรณีที่สำนักงานเห็นว่าคำอุทธรณ์ไม่ครบถ้วนตามข้อ ๒๐ ให้แจ้งผู้อุทธรณ์ดำเนินการแก้ไขให้แล้วเสร็จภายในสิบห้าวันนับแต่วันที่ได้รับแจ้ง เมื่อได้รับคำอุทธรณ์ที่ครบถ้วนแล้ว ให้เสนอคณะกรรมการพิจารณาภายในสามสิบวันนับแต่วันที่ได้รับคำอุทธรณ์ที่แก้ไขแล้ว

ถ้าผู้อุทธรณ์ไม่ดำเนินการแก้ไขคำอุทธรณ์ภายในกำหนดเวลาตามวรรคสอง ให้สำนักงานเสนอคณะกรรมการพิจารณาต่อไป

ข้อ ๒๒ ในการพิจารณาคำอุทธรณ์ให้คณะกรรมการพิจารณาทบทวนคำสั่งของสำนักงานได้
ไม่ว่าจะเป็นปัญหาข้อเท็จจริงหรือข้อกฎหมาย และอาจมีมติเพิกถอนหรือเปลี่ยนแปลงคำสั่งนั้น
ไปในทางใดก็ได้ มติของคณะกรรมการให้เป็นที่สุดในชั้นการอุทธรณ์ต่อคณะกรรมการ

ให้สำนักงานแจ้งมติของคณะกรรมการให้ผู้อุทธรณ์ทราบภายในเจ็ดวันทำการนับแต่วันที่คณะกรรมการพิจารณาคำอุทธรณ์แล้วเสร็จ และให้ดำเนินการตามผลการพิจารณาคำอุทธรณ์ของคณะกรรมการโดยเร็ว ทั้งนี้ ให้นำความในข้อ ๑๑ มาใช้บังคับโดยอนุโลม

หมวด ๔

การเลือกกันเองขององค์กรเอกชนและสภาวิชาชีพ

ข้อ ๒๓ องค์กรเอกชนและสภาวิชาชีพที่ได้รับการจดแจ้งแล้ว มีสิทธิและหน้าที่ในการเสนอชื่อผู้แทนเพื่อเลือกกันเองให้เป็นกรรมการสรรหากรรมการสิทธิมนุษยชนแห่งชาติ ตามหลักเกณฑ์และวิธีการที่กำหนดไว้ในระเบียบนี้

ข้อ ๒๔ นอกจากลักษณะต้องห้ามตามกฎหมายประกอบรัฐธรรมนูญว่าด้วยคณะกรรมการ
สิทธิมนุษยชนแห่งชาติ บุคคลที่จะได้รับการเสนอชื่อตามข้อ ๒๓ จะต้องมีคุณสมบัติและไม่มีลักษณะต้องห้ามดังต่อไปนี้

(๑) เป็นบุคคลผู้มีสัญชาติไทย

(๒) เป็นหรือเคยเป็นกรรมการ ผู้บริหาร หรือเจ้าหน้าที่ขององค์กรเอกชน หรือเป็นสมาชิก
ของสภาวิชาชีพที่ได้รับการจดแจ้ง

(๓) เป็นผู้มีสุขภาพที่สามารถปฏิบัติหน้าที่ได้อย่างมีประสิทธิภาพ

(๔) ไม่เป็นผู้แทนขององค์กรเอกชนหรือสภาวิชาชีพอื่นในขณะเดียวกัน

(๕) ไม่เคยถูกคณะกรรมการวินิจฉัยว่าเป็นผู้มีพฤติการณ์ละเมิดสิทธิมนุษยชน

การเสนอชื่อตามวรรคหนึ่ง ให้เสนอก่อนมีการประชุมตามข้อ ๒๕ ไม่น้อยกว่าเจ็ดวันทำการ
ทั้งนี้ ตามแบบที่สำนักงานกำหนด

ข้อ ๒๕ เมื่อมีกรณีที่จะต้องสรรหาผู้สมควรได้รับการแต่งตั้งเป็นกรรมการสิทธิมนุษยชนแห่งชาติ
ตามพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ มาตรา ๑๑ ให้สำนักงานจัดให้มีการประชุมผู้แทนองค์กรเอกชนหรือสภาวิชาชีพแต่ละสภาตามข้อ ๒๓ แล้วแต่กรณีเพื่อเลือกกันเองให้เป็นกรรมการสรรหากรรมการสิทธิมนุษยชนแห่งชาติให้แล้วเสร็จภายใน
สี่สิบห้าวันนับแต่วันที่มีกรณีที่ต้องสรรหาผู้สมควรได้รับการแต่งตั้งเป็นกรรมการสิทธิมนุษยชนแห่งชาติ
โดยให้เลขาธิการหรือผู้ที่เลขาธิการมอบหมายดำเนินการประชุม

ในการจัดการประชุมตามวรรคหนึ่ง ให้สำนักงานคำนึงถึงการอำนวยความสะดวกทางกายภาพ
แก่คนพิการ พร้อมทั้งเพิ่มช่องทางการนำเสนอข้อมูลข่าวสารเกี่ยวกับการเลือกกันเองที่หลากหลาย

ข้อ ๒๖ ในการประชุมตามข้อ ๒๕ จะต้องมีผู้แทนตามข้อ ๒๓ มาร่วมประชุมไม่น้อยกว่ากึ่งหนึ่งจึงจะเป็นองค์ประชุม

ในการประชุมตามวรรคหนึ่ง ให้ผู้แทนที่ประสงค์จะเป็นกรรมการสรรหากรรมการสิทธิมนุษยชนแห่งชาติแสดงแนวทางในการทำหน้าที่ของกรรมการสรรหากรรมการสิทธิมนุษยชนแห่งชาติ
ก่อนการลงคะแนนเสียง

ให้ผู้แทนตามวรรคหนึ่งแต่ละคน มีสิทธิลงคะแนนเสียงเลือกผู้แทนที่ประสงค์จะเป็นกรรมการสรรหากรรมการสิทธิมนุษยชนแห่งชาติ เท่ากับจำนวนของผู้แทนองค์กรเอกชนหรือของผู้แทนสภาวิชาชีพแต่ละสภาตามที่พระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ
พ.ศ. ๒๕๖๐ กำหนดไว้ แล้วแต่กรณี โดยวิธีการลงคะแนนลับ

ผู้ที่จะได้รับเลือกเป็นกรรมการสรรหากรรมการสิทธิมนุษยชนแห่งชาติตามวรรคสาม ต้องเป็น
ผู้ที่ได้คะแนนเสียงสูงสุดตามลำดับของผู้แทนองค์กรเอกชนหรือของผู้แทนสภาวิชาชีพแต่ละสภา
แล้วแต่กรณี ทั้งนี้ ต้องได้คะแนนเสียงไม่น้อยกว่ากึ่งหนึ่ง

ในกรณีที่ผู้ได้รับคะแนนสูงสุดคนใดได้คะแนนเสียงน้อยกว่ากึ่งหนึ่งของผู้แทนองค์กรเอกชนหรือของผู้แทนสภาวิชาชีพแต่ละสภา ให้ที่ประชุมลงคะแนนเสียงเลือกผู้ที่ได้คะแนนสูงสุดห้าลำดับแรกจนกว่าจะได้คะแนนสูงสุดไม่น้อยกว่ากึ่งหนึ่ง

หากผู้ที่ได้คะแนนสูงสุดมีคะแนนเสียงเท่ากัน ให้ที่ประชุมลงคะแนนเสียงเลือกผู้ที่ได้คะแนนเท่ากันจนกว่าจะได้ผู้ได้คะแนนสูงสุดตามวรรคสาม ตามจำนวนที่ยังขาดอยู่

ให้สำนักงานส่งรายชื่อผู้ได้รับเลือกตามวรรคสอง ให้สำนักงานเลขาธิการวุฒิสภาโดยเร็ว

ข้อ ๒๗ ในกรณีที่องค์กรเอกชนหรือสภาวิชาชีพใดขอยกเลิกการจดแจ้งตามข้อ ๑๓ ไม่ต่ออายุ
การจดแจ้งตามข้อ ๑๔ ถูกเพิกถอนการจดแจ้งตามข้อ ๑๘ หรือผู้แทนที่ได้รับเลือกจากองค์กรเอกชน
หรือสภาวิชาชีพขาดคุณสมบัติหรือมีลักษณะต้องห้ามข้อ ๒๔ ให้ผู้แทนที่ได้รับเลือกจากองค์กรเอกชนหรือสภาวิชาชีพนั้น ๆ พ้นจากการเป็นกรรมการสรรหากรรมการสิทธิมนุษยชนแห่งชาติด้วย ทั้งนี้
ให้สำนักงานดำเนินการตามข้อ ๒๕ ต่อไป

ข้อ ๒๘ วาระการดำรงตำแหน่งและการพ้นจากตำแหน่งของผู้แทนองค์กรเอกชนและ
สภาวิชาชีพที่ได้รับเลือกให้เป็นกรรมการสรรหากรรมการสิทธิมนุษยชนแห่งชาติ ให้เป็นไป
ตามพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ มาตรา ๑๒

บทเฉพาะกาล

ข้อ ๒๙ ให้องค์การเอกชนด้านสิทธิมนุษยชนที่ได้รับการรับรองอยู่ก่อนวันที่ระเบียบนี้ใช้บังคับ
ที่มีคุณสมบัติและไม่มีลักษณะต้องห้ามตามระเบียบนี้ เป็นองค์กรเอกชนด้านสิทธิมนุษยชนที่ได้รับ
การจดแจ้งตามพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ
พ.ศ. ๒๕๖๐ มาตรา ๑๑ วรรคสาม จนกว่าการรับรองนั้นจะสิ้นผลตามระเบียบนี้

ข้อ ๓๐ ในวาระเริ่มแรก ให้สำนักงานประกาศการรับจดแจ้งและดำเนินการรับจดแจ้งการเป็นองค์กรเอกชนด้านสิทธิมนุษยชนและสภาวิชาชีพแต่ละสภา ให้แล้วเสร็จภายในสามสิบวันนับแต่วันที่ระเบียบนี้มีผลใช้บังคับ การอุทธรณ์คำสั่งตามระเบียบนี้ ไม่เป็นเหตุให้กระทบกระเทือนต่อระยะเวลา
การดำเนินการดังกล่าว

ให้สำนักงานจัดให้มีการประชุมผู้แทนองค์กรเอกชนและสภาวิชาชีพแต่ละสภา เพื่อดำเนินการเลือกกันเองให้เป็นกรรมการสรรหากรรมการสิทธิมนุษยชนแห่งชาติให้แล้วเสร็จภายในสามสิบวันนับแต่พ้นกำหนดการดำเนินการตามวรรคหนึ่ง

ข้อ ๓๑ การใดที่อยู่ระหว่างการดำเนินการตามระเบียบคณะกรรมการสิทธิมนุษยชนแห่งชาติ
ว่าด้วยหลักเกณฑ์และวิธีการรับรององค์การเอกชนด้านสิทธิมนุษยชน พ.ศ. ๒๕๔๘ หรือตามข้อกำหนด ประกาศ คำสั่ง มติของคณะกรรมการ หรือหนังสือสั่งการที่เกี่ยวข้อง อยู่ก่อนวันที่ระเบียบนี้ใช้บังคับ
ให้ดำเนินการต่อไปตามระเบียบนี้

ประกาศ ณ วันที่ ๙ มกราคม พ.ศ. ๒๕๖๑

วัส ติงสมิตร

ประธานกรรมการสิทธิมนุษยชนแห่งชาติ

ระเบียบคณะกรรมการสิทธิมนุษยชนแห่งชาติว่าด้วยหลักเกณฑ์ วิธีการ และเงื่อนไขการจดแจ้ง การรับจดแจ้ง และการเลือกกันเองขององค์กรเอกชนด้านสิทธิมนุษยชนและสภาวิชาชีพ (ฉบับที่ ๒) พ.ศ. ๒๕๖๓[[10]](#footnote-10)

 ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

1. ราชกิจจานุเบกษา เล่ม ๑๓๕/ตอนพิเศษ ๑๑ ง/หน้า ๒๔/๑๘ มกราคม ๒๕๖๑ [↑](#footnote-ref-1)
2. ข้อ ๔ บทนิยามคำว่า “สภาวิชาชีพ” แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยหลักเกณฑ์ วิธีการ และเงื่อนไขการจดแจ้ง การรับจดแจ้ง และการเลือกกันเองขององค์กรเอกชนด้านสิทธิมนุษยชนและ
สภาวิชาชีพ (ฉบับที่ ๒) พ.ศ. ๒๕๖๓ [↑](#footnote-ref-2)
3. ข้อ ๗ แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยหลักเกณฑ์ วิธีการ และเงื่อนไขการ
จดแจ้ง การรับจดแจ้ง และการเลือกกันเองขององค์กรเอกชนด้านสิทธิมนุษยชนและสภาวิชาชีพ (ฉบับที่ ๒) พ.ศ. ๒๕๖๓ [↑](#footnote-ref-3)
4. ข้อ ๘ แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยหลักเกณฑ์ วิธีการ และเงื่อนไขการ
จดแจ้ง การรับจดแจ้ง และการเลือกกันเองขององค์กรเอกชนด้านสิทธิมนุษยชนและสภาวิชาชีพ (ฉบับที่ ๒) พ.ศ. ๒๕๖๓ [↑](#footnote-ref-4)
5. ข้อ ๙ แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยหลักเกณฑ์ วิธีการ และเงื่อนไขการ
จดแจ้ง การรับจดแจ้ง และการเลือกกันเองขององค์กรเอกชนด้านสิทธิมนุษยชนและสภาวิชาชีพ (ฉบับที่ ๒) พ.ศ. ๒๕๖๓ [↑](#footnote-ref-5)
6. ข้อ ๑๓ แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยหลักเกณฑ์ วิธีการ และเงื่อนไขการจดแจ้ง การรับจดแจ้ง และการเลือกกันเองขององค์กรเอกชนด้านสิทธิมนุษยชนและสภาวิชาชีพ (ฉบับที่ ๒) พ.ศ. ๒๕๖๓ [↑](#footnote-ref-6)
7. ข้อ ๑๔ วรรคสอง แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยหลักเกณฑ์ วิธีการ และเงื่อนไขการจดแจ้ง การรับจดแจ้ง และการเลือกกันเองขององค์กรเอกชนด้านสิทธิมนุษยชนและสภาวิชาชีพ (ฉบับที่ ๒) พ.ศ. ๒๕๖๓ [↑](#footnote-ref-7)
8. ข้อ ๑๙ วรรคสอง ยกเลิกโดยระเบียบคณะกรรมการสิทธิมนุษยชนแห่งชาติว่าด้วยหลักเกณฑ์ วิธีการ และเงื่อนไขการจดแจ้ง การรับจดแจ้ง และการเลือกกันเองขององค์กรเอกชนด้านสิทธิมนุษยชนและสภาวิชาชีพ (ฉบับที่ ๒) พ.ศ. ๒๕๖๓ [↑](#footnote-ref-8)
9. ข้อ ๒๐ แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยหลักเกณฑ์ วิธีการ และเงื่อนไขการจดแจ้ง การรับจดแจ้ง และการเลือกกันเองขององค์กรเอกชนด้านสิทธิมนุษยชนและสภาวิชาชีพ (ฉบับที่ ๒) พ.ศ. ๒๕๖๓ [↑](#footnote-ref-9)
10. ราชกิจจานุเบกษา เล่ม ๑๓๗/ตอนที่ ๑๐๓ ก/หน้า ๑/๑๖ ธันวาคม ๒๕๖๓ [↑](#footnote-ref-10)